
[bookmark: TextBodyBegin]Европейският парламент,
–	като взе предвид своите предходни резолюции относно Судан,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че конфликтът между суданските въоръжени сили и силите за бърза подкрепа продължава от април 2023 г., като двете страни се борят за контрол над Судан и неговите ресурси;
Б.	като има предвид, че конфликтът доведе до принудително разселване на 13 милиона души; като има предвид, че почти две трети от населението на Судан, включително 16 милиона деца, изпитват крайна нужда от хуманитарна помощ, докато системата на здравеопазването е до голяма степен срината; като има предвид, че хуманитарната помощ среща препятствия, което изостря продоволствената несигурност, недохранването и разпространението на болести;
В.	като има предвид съобщенията на УНИЦЕФ, че изнасилването като средство за водене на война е станало шокиращо разпространено, като децата са особено изложени на риск, и че приблизително 12,1 милиона души са изложени на риск от насилие, основано на пола, включително изнасилване и принудителни бракове; като има предвид, че от началото на 2024 г. са докладвани 221 случая на изнасилване на деца;
1.	призовава всички страни незабавно да прекратят военните действия, да потърсят решение чрез преговори и да изпълнят ангажиментите си по Декларацията от Джеда;
2.	подчертава спешната необходимост от справедлив достъп до хуманитарна помощ за цивилното население; призовава всички страни да гарантират безопасен, навременен и безпрепятствен достъп до участниците в предоставянето на хуманитарна помощ, включително Световната продоволствена програма;
3.	решително осъжда безразборните нападения срещу цивилни лица и широко разпространеното сексуално насилие срещу жени и деца, извършвани както от суданските въоръжени сили, така и от силите за бърза подкрепа; настоятелно призовава всички страни да спрат тези ужасяващи действия и военните престъпления, включително изнасилването на деца; подчертава необходимостта от подкрепа за преживелите лица, включително здравеопазване, лечение и психо-социална подкрепа, както и услуги в областта на сексуалното и репродуктивното здраве; изисква извършителите да бъдат подведени под отговорност;
4.	настоятелно призовава суданските органи и всички враждуващи фракции да спазват международното хуманитарно право и да преустановят набирането и използването на деца войници;
5.	настоятелно призовава Съвета да приеме целенасочени мерки и санкции срещу образувания и командири, отговорни за тежки нарушения на правата на човека, включително Абдел Рахим Хамдан Дагало, Мохамед Хамдан „Хемедти“ Дагало и Абу Акла Кейкел;
6.	настоятелно призовава Съвета и Комисията да предприемат действия срещу всички участници, които нарушават оръжейното ембарго на ООН срещу Дарфур, и да подкрепят разширяването му, така че да обхване целия Судан;
7.	настоятелно призовава ЕС и неговите държави членки да подкрепят разследването на Международния наказателен съд за геноцид, военни престъпления и престъпления срещу човечеството в Дарфур и да подкрепят работата на мисията на ООН за установяване на фактите в Судан, включително пълния ѝ достъп до страната; насърчава ООН, Африканския съюз и други регионални организации да подкрепят разполагането на стабилна мисия за защита на цивилното население, наблюдение на правата на човека и разследване на сексуалното насилие;
8.	призовава ЕС и неговите държави членки да увеличат хуманитарната помощ за Судан и съседните държави, да финансират подкрепа за преживелите сексуално насилие лица и да продължат да финансират местни програми за устойчивост и защита, като гарантират правата на жените и децата и равенството между половете;
9.	възлага на своя председател на предаде настоящата резолюция на Съвета, на ЗП/ВП, на органите на властта в Судан, на Африканския съюз, на генералния секретар на ООН и на Панафриканския парламент.

